1930 वाले दशक के मध्य में स्टालिन का सफ़ाई अभियान शुरू हुआ. इस अभियान से वे लोग भी सुरक्षित नहीं थे, जो सत्ता के केंद्र में थे या अपने आप को स्टालिन का विश्वासपात्र समझते थे. बेटी स्वेतलाना और उसके सगे भई वसिली को भी इसका भुक्तभोगी बनना पड़ा. हालांकि स्वेतलाना जब तक छोटी थी तब तक किसी हद तक बची रही. स्टालिन अपना अधिकतर समय ‘दाचा’ कहलाने वाले मॉस्को से 31 किलोमीटर दूर स्थित एक बंगले में बिताने लगा था. स्वेतलाना एक दाई और पहरेदार के साथ मॉस्को में अकेले ही रहती थी. पिता स्टालिन के साथ उसका संपर्क अधिकतर चिट्ठियों तक ही सीमित हो गया था.